钦定古今图书集成/明伦汇编/官常典/第629卷 > 吴桓
## 钦定古今图书集成/明伦汇编/官常典/第629卷 > 吴桓

按《宁波府志》：“桓字廷用。父江，正统间以闾右徙实京
师，桓侍行。中景泰四年顺天乡试，选汀州府通判。尝
摄守事，剖决若流，庭无滞讼。时漳州卫官以高赀豪
举于乡，凌铄侪辈至死，上下结纳，莫敢谁何，积十数
年不决。桓被檄按之，辄置于法。上杭阻山为固，溪南
民多反侧，桓抚以恩威，卒服其化。已而朝廷遣重臣”
巡视，民讹传剿之，辄啸聚欲乱。桓单车往谕，众遂帖
然。时迁长汀县学，立归化县治城。上杭大役屡作，而
不率民一钱。丁忧，服阕，改常州职，专督赋赋，户长岁
致千金为寿，名《分例钱》，桓峻却之。时王文肃公㒜语
人曰：“管粮官不受分例者，自洪武迄今，仅两人，周同
知与吴通判耳。”秩满当迁，常民诣阙上书留之。升本
府同知。九年加四品俸。又五年，剔蠹釐奸，吏墨用洗。
他如均徭役，导水利，平赋税，修桥梁，招流亡，给种佃
田，归者相望。宜兴山崩，暴水垫溺，濒死者众。桓即发
仓粥之。又捐俸倡富民出粟以赈。靖江滨海风潮蚀
田，额税无办，躬为核实，以涨沙田米补焉。郡亢旱不
雨，桓徒跣致祷，以不职自咎，澍雨随浃，乃遂有秋。抚
按凡七上意荐，以病乞骸骨，进阶中宪大夫、常州府
知府，致仕